Tartu Puuetega Inimeste Koja (edaspidi TPIK) eetikakoodeks on välja töötatud vastavalt Eesti Vabaühenduste eetikakoodeksile ja patsientide katusorganisatsioonide headele tavadele tuginedes. Käesolev eetikakoodeks kehtib kõikidele TPIK’ga seotud isikutele, sh liikmesühingute liikmetele ja vabatahtlikele (edaspidi seotud isikud).

Käesoleva eetikakoodeksi eesmärk on anda seotud isikutele raamistik käitumisotsuste tegemiseks, mis puudutavad ning mõjutavad TPIK’d.

Kui seotud isikud on rikkunud käesolevas eetikakoodeksid esitatud eetilisi norme, võib Üldkogu kaaluda nende väljaaravmist liikmeskonnast või juhatus koheselt lõpetada nende kehtiv leping TPIK’ga.

TPIK väärtustab ausust, võrdsust, väärikust, avatust, solidaarsust, koostöömeelsust, mitmekesisust ja usaldusväärsust ning tegutseb nendest väärtustest lähtudes. TPIK koostöö põhineb heatahtlikul partnerlusel, vastastikusel lugupidamisel ja tunnustamisel. TPIK kohus on anda oma panus turvalise, tasakaalustatud ja hooliva ühiskonna kujundamisse.

Oma igapäevases tegevuses lähtub TPIK põhikirjast ning Eesti Vabariigis kehtivatest seadustest ja teistest õigusaktidest. Eetikakoodeks sätestab TPIK väärika tegutsemise põhimõtted, mille järgimine tõstab patsiendiorganisatsioonide usaldusväärsust ühiskonnas.

## TEGEVUSE EETILISED PÕHIMÕTTED

### Kodanikujulgus ja hoolivus

1. TPIK ja selle liikmed ilmutavad kodanikujulgust võitluses ühiskonnas esineva ebaõigluse vastu.

2. TPIK ja selle liikmed, nähes seadustes ja teistes õigusaktides ning nende rakendamises ebapädevust ja ebaõiglust, teevad tööd nende muutmiseks.

### Juhtimine ja liikmelisus

3. TPIK on selged ja arusaadavad visioon ja missioon. TPIK järgib viimaste täitmisel põhikirja, sisemisi dokumente, arengukavas püstitatud eesmärke ja organisatsiooni toimimisstandardeid.

4. TPIK väljendab ja esindab oma liikmete ja teiste puuetega inimeste erinevaid huvisid ja vajadusi. TPIK kaasab inimesi patsiendiühenduse edendamisse.

5. TPIK kui vabatahtlik ühendus väärtustab oma liikmeid, kindlustab organisatsiooni demokraatliku juhtimise, hoiab liidu juhatuse ja töötajad vastutavana, reageerib nende väärtegudele.

6. TPIK peab inimeste kaasamist ja vabatahtlikku tööd kodanikuühiskonna alustalaks, väärtustab kodanikke ja nende vabatahtlikku tööd.

7. TPIK püüdleb järjekindlalt oskusliku tegutsemise, professionaalsuse ja täiuslikkuse poole, et saavutada parimaid tulemusi.

8. TPIK ja seotud isikud ei kasuta meedias teineteist halvustavaid väljendusi.

9. TPIK on oma ülesannete ja kohustuste täitmisel aus, otsekohene ja objektiivne.

10. Seotud isikud on kõikides TPIK puudutavates küsimustes lojaalsed.

11. Seotud isikud ei osale teadlikult üheski ebaseaduslikus TPIK diskrediteerivas või huvidega vastuolus olevas tegevuses.

12. Seotud isikud suhtuvad vastutustundlikult oma ülesannete täitmise käigus omandatud informatsiooni ning nad ei kasuta konfidentsiaalset informatsiooni isikliku kasu saamise eesmärgil ega ühelgi muul viisil, mis on vastuolus seadusega või kahjustab TPIK või teiste seotud isikute huve.

### Vahendite ja vara heaperemehelik ning säästlik kasutamine

13. TPIK ja liikmed lähtuvad nii taotleja kui toetajana headest rahastamistavadest, eelarvete põhjendatusest ja läbipaistvusest ning hoidub topeltrahastamisest.

14. TPIK saadud teadmisi ei tohi kasutada TPIK huvide kahjustamiseks.

15. TPIK, saades vahendid oma tegevuseks peamiselt toetajatelt ja annetajatelt, kasutab saadud vahendeid otstarbekalt ja sihipäraselt. Lisaks on vahendite kasutamine läbipaistev ning vajadusel antakse toetajatele ja annetajatele ülevaateid vahendite kasutamisest.

### Vastutus ja aruandmiskohustus

16. TPIK annab oma tegevusest aru ning vastutab Üldkogu, liikmete, toetajate, annetajate ja avalikkuse ees.

17. TPIK peab oluliseks aruandevalmidust, mille tagab oskusjuhtimine, sisemine aruandlus ja juhindumine heast raamatupidamistavast.

18. TPIK avalikustab oma tegevuse sisulise ja rahalise aruande vähemalt kord aastas või tihedamalt, kui käimasolevad projektid seda nõuavad.

### Avatus ja läbipaistvus

19. Informatsioon TPIK visiooni, missiooni, liikmeskonna, tegevuse ja rahastamise kohta peab olema avalik ja arusaadav.

20. Seotud isikud suhtlevad avatult ja otsekoheselt oma enda nime all ega tegutse anonüümselt.

21. TPIK on avatud uutele ideedele ja erinevatele seisukohtadele ning koostööle ühiste eesmärkide saavutamiseks.

### Sõltumatus ja huvide konflikti vältimine

22. TPIK on oma eesmärgiseadmistes, otsustes ja tegevuses sõltumatu ning hoidub sattumast erakonna, avaliku institutsiooni või äriühingu kontrolli alla, millega ta kaotab oma sõltumatuse ja avalikes huvides tegutsemise võime.

23. TPIK ja seal tegutsevad isikud hoiduvad sattumast huvide konflikti. Huvide konflikti ilmnemisel annab teada sellest TPIK juhatusele ja võtab ise tarvitusele vajalikud abinõud selle kõrvaldamiseks, kui see on võimalik.

### Sõnapidamine ja ideede autorluse tunnustamine

24. Seotud isikud peavad kinni nii kirjalikest lepingutest kui suulistest kokkulepetest.

25. Seotud isikud austavad teiste ühenduste ideede ja projektide autorlust.

### Sallivus

26. Seotud isikud tunnustavad mõtteviiside erinevust, ühenduste ja nende eesmärkide mitmekesisust.

27. Seotud isikud ei halvusta ega laima teisi ühendusi, nende seisukohti ja neis tegutsevaid isikuid.

#### Eetikakoodeks on kinnitatud TPIK Üldkoosoleku otsusega 11.aprill 2017.

#### Käesolev arengukava on loodud projekti “Edukas ja kaasaaegne eestkosteorganisatsioon” raames, mis toimus ajavahemikul 01.05.2016 – 31.05.2017.

#### Projektijuht: Senta Michelson.

#### Projekti rahastaja Kodanikuühiskonna Sihtkapital.